Številka: 35409-175/2024-2570-15

Datum: 17. 4. 2025

Ministrstvo za okolje, podnebje in energijo izdaja na podlagi 77. člena Zakona o varstvu okolja (44/22-ZVO-2), 110. in 119. člena Zakona o urejanju prostora (ZUreP-2, Uradni list RS, št. 61/17 in 199/21-ZUreP-3), v upravni zadevi določitve planov, za katere je treba izvesti postopek celovite presoje njihovih vplivov na okolje, za pripravo plana OPPN za del območja EUP LAU-82 v Občini Laško, pripravljavcu plana Občini Laško, Mestna ulica 2, 3270 Laško, naslednjo

ODLOČBO

1. V postopku priprave in sprejemanja plana OPPN za del območja EUP LAU-82 v Občini Laško, mora pripravljavec plana Občina Laško, izvesti celovito presojo vplivov na okolje.
2. Pripravljavcu plana, Občini Laško, ni potrebno izvesti presoje sprejemljivosti vplivov izvedbe plana v naravo na varovana območja za plan naveden pod prvo točko izreka te odločbe.
3. V tem postopku ni bilo stroškov.

Obrazložitev

Ministrstvo za okolje, podnebje in energijo, (v nadaljevanju ministrstvo) je dne 11. 12. 2024 prejelo vlogo št. 5/22 pooblaščenca AR PROJEKT Sevnica d. o. o., Planinska cesta 5, 8290 Sevnica, za stranko Občino Laško, za izdajo odločbe o potrebnosti izvedbe celovite presoje vplivov na okolje. Vloga se je nanašala na plan OPPN za del območja EUP LAU-82 v Občini Laško. Ministrstvo je vlogo obravnavalo kot vlogo za izdajo odločbe o potrebnosti izvedbe postopka celovite presoje vplivov na okolje po 77. členu Zakona o varstvu okolja (ZVO-2) in po 110. členu Zakona o urejanju prostora (ZUreP-2).

Vlogi je bila predložena in tekom postopka pridobljena naslednja dokumentacija, ki je bila podlaga za vodenje postopka in odločanje:

* Vloga št. 5/22, 12. 11. 2024, AR PROJEKT Sevnica d. o. o.,
* Pooblastilo št. 3504-02/2022, 9. 6. 2022, Občina Laško,
* Izhodišča za pripravo OPPN za del območja EUP LAU-82 v občini Laško, št. 5/22, maj 2022, AR PROJEKT d. o. o.,
* Sklep o pripravi OPPN na delu območja EUP LAU-82 št. 3504-02/2022 (ID 3060), 27. 5. 2022, Občina Laško,
* Odlok OPPN za del območja EUP LAU-82 – osnutek, AR PROJEKT d. o. o.,
* Mnenje MKGP št. 3504-145/2022/4, 8. 1. 2025,
* Mnenje ZRSVN št. 3563-0110/2022-3, 24. 10. 2022,
* Mnenje ZZRS št. 4201-102/2022-4, 15. 1. 2025,
* Mnenje MK št. 35012-203/2022-3340-8, 17. 1. 2025,
* Mnenje DRSV št. 35021-1/2025-2, 28. 1. 2025,
* Mnenje MKGP št. 3401-84/2008/88, 18. 2. 2025,
* Mnenje MZ št. 354-2/2025-5, 10. 1. 2025 in mnenje NZLOH št. 2940-09/1649-25/NP-5382245, 10. 1. 2025.

Po 77. členu Zakona o varstvu okolja (v nadaljevanju ZVO-2) je treba v postopku priprave plana, programa, načrta ali drugega splošnega akta (v nadaljnjem besedilu plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-2 v 77. členu določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 89. člena ZVO-2 ali če je zanj zahtevana presoja sprejemljivosti po predpisih o ohranjanju narave. ZVO-2 v tretjem odstavku 77. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Ministrstvo, pristojno za okolje, na podlagi mnenj državnih nosilcev urejanja prostora v 21. dneh, po določilu 110. člena v povezavi z 119. členom ZUreP-2, odloči ali je za plan ali njegovo spremembo, treba izvesti celovito presojo vplivov na okolje.

Ministrstvo je gradivo, ki je bilo predloženo preučilo in ugotovilo, da se s pripravo obravnavanega plana OPPN LAU-82, na zemljišču velikosti 6145 m2, namerava zgraditi devet stanovanjskih hiš z vso pripadajočo komunalno, prometno in energetsko infrastrukturo.

Na podlagi 101. člena Zakona o ohranjanju narave (v nadaljevanju ZON) se celovita presoja vplivov na okolje izvede za plane, ki bi lahko pomembno vplivali na zavarovano območje, posebno varstveno območje ali potencialno posebno ohranitveno območje, sami po sebi ali v povezavi z drugimi plani.

Ministrstvo je iz uradnih evidenc Atlas okolja ugotovilo, da območje obravnavanega plana ne vsebuje posebnih varstvenih območij in zavarovanih območij. Zavod RS za varstvo narave je podal mnenje, da presoje sprejemljivosti ni potrebno izvesti. Ministrstvo je zato odločilo, da presoje sprejemljivosti vplivov plana ni treba izvesti.

Ministrstvo za zdravje v mnenju št. 354-2/2025-5 z dne 10. 1. 2025 soglaša z mnenjem Nacionalnega laboratorija za zdravje, okolje in hrano št. 2940-09/1649-25/NP-5382245 z dne 10. 1. 2025. Iz tega mnenja izhaja, da NZLOH trdi, da je iz karte hrupa na Atlasu okolja razvidno, da vzhodni del območja OPPN sega v vplivno območje vira hrupa železniške proge Celje – Zidani Most in da so tam presežene mejne vrednosti kazalcev hrupa za nočni čas za linijske vire hrupa in III. SVPH. Menijo, da je za obravnavani OPPN, s stališča njihove pristojnosti varovanja zdravja ljudi pred vplivi iz okolja, treba izvesti celovito presojo vplivov na okolje.

Ministrstvo je dne 1. 4. 2025 z dopisom št. 35409-175/2025-2570-13 pozvalo stranko, da se izjasni o dejstvih in okoliščinah, ki so pomembne za izdajo odločbe. Ministrstvo je stranko seznanilo, da se zaradi neposredne bližine železniške proge in hrupa, ki izvira od nje, nagiba k odločitvi, da izda odločbo, da je potrebno izvesti celovito presojo vplivov na okolje.

Pooblaščenec stranke je dne 16. 4. 2025 poslal dopis št. 5/22 v katerem je prerekal ugotovitvam ministrstva. V odgovoru je navedel, da sicer OPPN spada v vplivno območje vira hrupa železniške proge, a je navedel podatke, da je območje OPPN od železniške proge oddaljeno cca 170 m – 370 m. Navedel je tudi, da med OPPN in železniško progo leži tamponska cona gozdnih površin širine 50 m – 70 m.

Ministrstvo je po prejemu odgovora pooblaščenca stranke ponovno preverilo dejstva in v Atlasu okolja preverilo lego OPPN (npr. parcela 55/9 k. o. Šmihel) in železniške proge. Ugotovilo je, da je meja OPPN od železniške proge oddaljena 70 m in da je v teh sedemdesetih metrih za okoli 25 metrov posameznih dreves, ki ne morejo predstavljati zadostne zvočne ovire, ki bi načrtovane hiše učinkovito ščitila pred hrupom.

Merila za ocenjevanje verjetnih pomembnejših vplivov plana na okolje, skladno z določbami tretjega odstavka 77. člena ZVO-2, so določena z Uredbo o merilih ocenjevanja verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09, v nadaljevanju Uredba o merilih).

Ministrstvo je v ugotovitvenem postopku upoštevalo merila za ocenjevanje verjetnosti pomembnejših vplivov izvedbe plana na okolje in ugotovilo, da je pri načrtovanem OPPN treba upoštevati tudi kumulativne vplive drugih dejavnikov v prostoru, in sicer mednarodne železniške proge Celje – Zidani Most, ki je v fazi nadgrajevanja zaradi povečanja prometa na njen, država prav tako načrtuje 3. razvojno os (cestno povezavo) po dolini Savinje skozi Laško, kar bo vplivalo, da se bo hrup s teh linijskih objektov, ki so vir hrupa, v prihodnje samo povečeval in to bo imelo pomemben vpliv na okolje in na OPPN.

Ministrstvo je po pregledu predloženega gradiva ter na podlagi mnenj resorjev in meril iz 2. člena Uredbe o merilih, ki se nanašajo na značilnost plana, značilnost vplivov ter pomen in ranljivost območij, ki bodo verjetno prizadeta, ugotovilo, da bo pri izvedbi obravnavanega plana verjetno prišlo do pomembnih vplivov na okolje. Skladno z zgoraj navedenim ministrstvo ocenjuje, da je za obravnavani plan potrebno izvesti celovito presojo vplivov na okolje skladno z določbami 77. člena ZVO-2, zato je ministrstvo odločilo tako, kot izhaja iz 1. in 2. točke izreka te odločbe.

V tem postopku stroški niso nastali, zato je ministrstvo odločilo tako, kot izhaja iz 3. točke izreka te odločbe.

Pouk o pravnem sredstvu: Zoper to odločbo ni pritožbe po redni upravni poti, pač pa je dovoljen upravni spor z vložitvijo tožbe na Upravno sodišče Republike Slovenije, Fajfarjeva 33, 1000 Ljubljana, v roku 30 dni po vročitvi te odločbe. Tožba se lahko vloži neposredno pisno ali pa se pošlje po pošti.

Postopek vodil:

Jernej Per dr. Tanja Pucelj Vidović

podsekretar vodja Sektorja za okoljske presoje

Vročiti:

* Občina Laško, obcina@lasko.si
* AR PROJEKT d. o. o., arprojektdoo@siol.net

V vednost:

* Ministrstvo za zdravje, gp.mz@gov.si